Moord op Murrays moet ‘deeglik, spoedig’ ondersoek wordCloete Murray. (Foto: Yusuf Abramjee/Twitter) Die moorde op Cloete Murray en sy seun hou ’n bedreiging vir die oppergesag van die reg en Suid-Afrika se grondwetlike demokrasie in en die ondersoek daarna moet deeglik en spoedig afgehandel word. Oudregter Johann Kriegler het gesê Freedom Under Law (FUL) het met diepe kommer kennis geneem van die moord op Murray en sy seun Thomas op 19 Maart. Murray was ’n bekende insolvensiepraktisyn wat opgetree het as die likwidateur van Bosasa, ’n maatskappy wat by korrupte aktiwiteite betrokke was en prominent genoem is in bewerings van staatskaping tydens die Zondo-kommissie van ondersoek. Thomas was ’n direkteur in sy pa se firma, Sechaba Trust. Murray was ook likwidateur of trustee in ander sake wat met staatskaping verband hou. “Murray se betrokkenheid by sulke hoëprofiel-, polities-verbonde sake wek ernstige kommer oor die moontlikheid dat die moord ’n sluipmoord was wat verband hou met sake wat deur hom ondersoek is. “Hierdie gebeure wek fundamentele kommer dat diegene wat dreig om korrupsie aan die kaak te stel, self die risiko loop om vermoor te word. Dit wys daarop dat moord gebruik word as ’n instrument om die verloop van die gereg te vertraag en te verdraai.” Corruption Watch en Transparency International het intussen ’n beroep op wetstoepassingsagentskappe gedoen vir ’n deeglike en spoedige ondersoek na die moord op die Murrays. Corruption Watch en Transparency International het gesê die ondersoek moet onverwyld begin sodat die oortreders geïdentifiseer kan word, hul motiewe verstaan kan word en dat alle betrokkenes voor die hof gebring kan word. Thomas Murray, Cloete se seun, is Saterdag dood verklaar. (Foto: LinkedIn) Karam Singh, uitvoerende direkteur van Corruption Watch, het gesê Suid-Afrika word deur ’n krisis in die gesig gestaar rakende die oppergesag van die reg, aangesien openbare vertroue in die land se wetstoepassingsvermoëns, om nie eens te praat van die politieke wil om misdadigers en korruptes aanspreeklik te hou nie, tot ’n allemintige laagtepunt gedaal het. “As die mees onlangse voorbeeld, stuur die brutale moord op die Murrays ’n ysingwekkende en intimiderende boodskap aan enigiemand wat probeer om straffeloosheid vir korrupsie en misdaad te beëindig. Dit moet ’n ommekeer vir ons land verteenwoordig. “Die owerhede moet nou optree om hierdie saak dringend te ondersoek en stappe te doen om misdaadbekampingshulpmiddels en -instellings te versterk. Versuim om hierdie moord as ’n saak van die hoogste prioriteit te ondersoek, sal ’n verwoestende impak hê op die stryd om geweld en korrupsie hok te slaan.” Die Murrays is Saterdagmiddag in hul motor op die N1 in Midrand geskiet. Thomas is op die toneel dood voordat sy pa Sondag in die vroeë oggendure in die Netcare Sunninghill-hospitaal in Sandton aan sy wonde beswyk het. Forensics for Justice het vroeër ’n beloning van R1 miljoen uitgeloof vir inligting wat sal lei tot die inhegtenisneming én skuldigbevinding van die moordenaars.